Video: Naels reeds uit in Pta se ‘Real Housewives’Die ‘Real Housewives van Pretoria’ is tydens ‘n spoggerige funksie in die ooste van Pretoria bekendgestel. (Foto: Martin de Kock/Verskaf) Uitgevat in glinsterpakkies en die hoogste hakkies het die huisvroue van Pretoria hul glansryke lewens by die bekendstelling van Die Real Housewives van Pretoria ten toon gestel. Dié glansgeleentheid het Donderdag 13 Oktober by die Monte de Dios-venue in die ooste van Pretoria plaasgevind. Wanneer gaste nie aan die klets en kuier was nie, het hulle geskaterlag vir die manewales wat die huisvroue in die eerste episode van die werklikheidsreeks aangevang het. Riaan van Heerden, die uitvoerende vervaardiger van die reeks, het aan Maroela Media vertel dat Renske Lammerding, Marié Bosman, Talana Kuhn, Kiki La Coco, Mel Viljoen en Rhona Erasmus se luukse voertuie, herehuise, eksotiese vakansies en heftige rusies beloof om kykers vasgenael voor die kassie te hou. Rhona Erasmus. (Foto: Martin de Kock/Verskaf) “Vergeet van Kaapstad en Johannesburg, mense onderskat altyd die welvaart van Pretoria en ek dink dis hoog tyd dat ons uitvind wat gebeur in dié stad se rykste woonbuurte.” Volgens Van Heerden sal die huisvroue se unieke en kleurryke persoonlikhede ook vir baie kykgenot sorg. “Daar is beslis kriteria vir só ’n program. Natuurlik moet ’n ‘real housewife’ uitgesproke en stylvol wees en daar moet ook welvaart betrokke wees, maar sy moet ook daardie ‘x-faktor’ hê en elkeen van ons huisvroue het dit beslis.” Hoewel die TikTok-ster, Kiki La Coco, se skertsende opmerkings vir groot vermaak gesorg het onder die gaste, kon sy ongelukkig nie die geleentheid bywoon nie. Sy en haar man, Malcolm Wentzel, toer tans deur Turkye en het ’n spesiale boodskap vir die gaste agtergelaat. Mense het geboei toegekyk hoe die huisvroue hul voete, of eerder hakskoene, tydens die eerste episode vind en alle oë was op die vroue en hul reaksie op dít wat tydens die episode gesê is. “Ons het self nog nie die episodes gesien nie en weet ook natuurlik glad nie wat ons van mekaar vir die kameras gesê het nie, so ek was opgewonde om te sien hoe die storielyne bymekaar uitkom en wat die eindresultaat is,” vertel Erasmus, een van die huisvroue wat ook destyds Lammerding se au pair was. Mel Viljoen. (Foto: Martin de Kock/Verskaf) Die vroue het nie geskroom om (gemanikuurde) naels te wys nie. Daar is reeds in die eerste episode grense gestel rakende sekere onderwerpe. Hoewel daar nie tydens die geleentheid enige duidelike kwade gevoelens tussen die vroue was nie, het die episode daarop gedui dat kykers na ’n vragvol drama kan uitsien. “Ek is so opgewonde dat die aand nou uiteindelik aangebreek het sodat ons vir die wêreld kan wys hoe Real Housewives gedoen moet word,” het Viljoen, president van Tammy Taylor Nails Suid-Afrika, op haar beurt skertsend bygevoeg. Die Real Housewives van Pretoria is vanaf 13 Oktober elke Donderdagaand om 20:00 op kykNET, DStv-kanaal 144, te sien.